P R E D K L A D A C I A     S P R Á V A 

Slovenská republika sa stala členskou krajinou Organizácie pre hospodársku spoluprácu a rozvoj 14.12.2000 uložením listiny o pristúpení  k Dohovoru OECD u depozitára Dohovoru, ktorým je francúzska vláda. 

Z členstva SR v OECD vyplývajú povinnosti prispievať do rozpočtu Organizácie a tým sa podieľať na financovaní jej chodu. Podiel SR v rozpočte Organizácie je 0,1%, čo v roku 2001 predstavovalo  čiastku 203,5 tis. EUR. Okrem základného príspevku, schválila vláda uznesením č. 1051/2000 úhradu dobrovoľného príspevku SR do OECD vo výške 68,6 tis. EUR ročne v rokoch 2001-2006, ktorý je prednostne čerpaný na krytie projektov a aktivít OECD vo vzťahu k SR.

Rada OECD rozhodla 27. januára 2000 o rekonštrukcii sídla OECD, ktorej financovanie však bude zabezpečované z dodatočných príspevkov členských krajín,   z nasledovných dôvodov: 
•	konštrukcia tzv. Novej budovy nevyhovuje súčasným francúzskym požiarnym predpisom
•	potreba odstránenia azbestu v konštrukcii 
•	rozšírenie a zdokonalenie konferenčných priestorov, potreba vybudovania nového konferenčného centra Organizácie

Celková rekonštrukcia budov OECD je plánovaná na 6 rokov, v rokoch 2002 až 2008. Jej náklady sa odhadujú na 258,7 mil. EUR (približne 11 mld. SKK). V súlade s príspevkovými pravidlami do rozpočtu OECD by mala SR uhradiť rovnako 0,1% z celkového objemu nákladov, t.j. 258,7 tis. EUR (približne 11 mil. SKK).

Členské krajiny OECD môžu uhradiť výdavky spojené s rekonštrukciou dvomi základnými spôsobmi: 
1.	 hotovostnými platbami v rokoch 2002-2008, čo v prípade SR predstavuje priemernú ročnú platbu vo výške 36,9 tis. EUR
2.	 pôžičkou so splátkami v rokoch 2002-2021, čo v prípade SR predstavuje splátku 18,3 tis. EUR ročne.

Ministerstvo zahraničných vecí SR oslovilo listom štátneho tajomníka Ministerstva financií SR so žiadosťou o posúdenie, ktorá z  týchto dvoch variant je pre SR výhodnejšia. 

Ministerstvo financií vo svojej odpovedi (príloha č.1)  súhlasí s uplatnením prvej alternatívy úhrady podielu výdavkov pripadajúcich na Slovenskú republiku, t.j. hotovostnou platbou v siedmych splátkach počas rokov 2002-2008. Zároveň odporučilo MZV SR zabezpečiť úhradu splátok v rámci výdavkov schválených pre rozpočtovú kapitolu Ministerstva zahraničných vecí SR.

Vláda SR schválila dňa 13. júna 2001 Východiská k zostaveniu návrhu štátneho rozpočtu na rok 2002.  V rámci Východísk boli schválené aj limity výdavkov jednotlivých rozpočtových kapitol na rok 2002. Požiadavka OECD na spolufinancovanie rekonštrukcie sídla Organizácie však bola vyslovená v júli 2001, preto nemohla byť premietnutá do návrhu rozpočtu kapitoly MZV SR na rok 2002 vo výške 32 tis. EUR. Z uvedeného dôvodu MZV SR žiada vládu SR o súhlas s úhradou príspevku na rekonštrukciu sídla OECD vo výške 32 tis. EUR za rok 2002. Ďalej je nutné požiadať vládu SR o zohľadnenie navýšenia rozpočtu MZV SR v roku 2003 až 2008 o 36,9 tis. EUR na požadovaný účel.
  
Rada OECD na svojom 1020. zasadnutí 20.12.2001 prerokovávala naposledy otázky spojené s financovaním rekonštrukcie sídla OECD. Čiastka 31,86 mil. EUR predstavuje maximálne možné náklady na rekonštrukciu sídla OECD v roku 2002. Príspevok SR v roku 2002 bude preto predstavovať maximálne 32 tis. EUR.

Odhadované príspevky  SR na rekonštrukciu sídla OECD v rokoch 2003-2008 sú v prílohe č. 2. Ich konečná výška bude každoročne podliehať schváleniu Radou OECD a SR ich bude  uhrádzať z  rozpočtu kapitoly  MZV SR z účelových prostriedkov určených na úhrady príspevkov SR do medzinárodných organizácií.